# Die Schedelsche Weltchronik (deutsch):249

| 248 <<<Vorheriges Blatt | Die Schedelsche Weltchronik Blatt CCXLIX | Nächstes Blatt>>> 250 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXLVIII verso:

ALphonsus Ferdinandi des ko$^e$nigs zu Arrogonia sun. des vater Johannes ein ko$^e$nig hindern Hispanien der von eim lawffenden pferd zu tod fiel hat nach der gepurt cristi .M.cccc.xlii. iar nach vberwindung vnd außtreibung Renati das Neapolitanisch ko$^e$nigreich schier .xxii. iar geregirt. Als er dauor langzeit in Arrogonia. sardinia vnnd hispania geregirt het. Diss Alphonsi vater ein heillig man ließ nach ime vier su$^e$n. Nemlich alphonsum Johannem Heinricum vnnd Petrum. Alphonsus als der eltst behielt das veterlich reich vnnd warff sein awg auff diss ko$^e$nigriche vnnd schiffet darein mit großer macht vnnd raytzet den pfleger oder verweser des castels zu verretterey vnd dargebung vnd erobert dasselb castel oder schloss in dem meer gelegen. darauß krieget er die Neapolitaner vnnd bedrannget die statt Neapolis mit harter belegerung also lang das vil menschen hungers starben. Zu letst ließ er heimlich ettliche weppner durch verborgen genng vnder der erden bey nacht in die statt vnd eroberet dieselben. vnnd vnlanng darnach zemet er den adel des gantzen ko$^e$nigreichs vnd bracht es alles in seinen gewalt. vnd ließ sich triumphirende auff einem guldein wagen gein Neapolis einfu$^e$ren. vnd starb nach vil großtetigen geschihten. vnd ließ keinen eelichen sun sunder allain Ferdinandum den er bey eim zuweib erobert. vnnd ime das ku$^o$nigreich Apulie auß eim testament erblich ließe. So blibe Johanni seinem bruder das arrogonisch ko$^e$nigreich. Diser Alphonsus ließ mer reichthu$^e$mer vnd einen gro$^e$ßeren schatz dann ye einicher seiner vorfarn gethan het. der auch on widersprechen vnder allen ko$^e$nigen vnd fu$^e$rsten vnßrer zeit der allerweisist vnnd sterckst gehalten wardt. Er was vnder den wollustperkeiten messig. vnder den schmaychlern vnd liebkosern starckmu$^e$etig vnd fest. vnd vnder den eyteln vnd gewo$^e$nlichen der fu$^e$rsten vbungen des fleiss der lernung vnuergessen.
JVlianus cesarinus der cardinal ein inpru$^e$nstiger liebhaber cristenlichs glawbens vnd ein gezierter man mit allen go$^e$tlichen vnd menschlichen tugenten wardt vor disen tagen durch babst Eugenium als ein legat gein Hungern geschickt zwischen ko$^e$nig Laßlawen zu Poln vnd des ro$^e$mischen ko$^e$nigs Albrechts gemahele frid zemachen vnd der wardt gemacht im iar des herren .M.cccc.xliiii. vnd derselb ko$^e$nig durch den cardinal mitsambt den hungern also bewegt das sie mit großem heer wider die Tu$^e$rken. derselben schlu$^o$gen sie bey .xl$^m$. vnd vnder inen .xviii. fu$^e$rsten zu tod. In demselben streyt wardt ko$^e$nig Laßlaw verwundt vnd starb[.] So lage auch diser cardinal ernyder.
FRanciscus Sforcia Philippimarie des hertzogen zu Mayland tochterman wardt imb .M.cccc.xlviii. iar der vierd Maylenndisch hertzog gemacht. vnnd herrschet mitsambt Blancamaria in das .xvii. iar. Der was ein fast tapfrer vnd wolgesprechig man. der mit seiner wolredperkeit. großmu$^e$etigkeit. stercke. myltigkeit. klu$^o$gheit vnd werltwitzigkeit schier die alten kaiser vbertroffen hat. vnd in ritterlichen geschihten vnd gethaten gar syghaftig gewest ist. dann er hat in seinen iungen tagen vil großer obsygung wider Bracium. wider die Florentiner. wider die Venediger. wider babst Eugenium. wider die Maylender vnd ander Walhen erstanden als dann das vnd anders durch ine großmechtigclich geu$^e$bet von den poeten vnd tichtern in schriften gebracht vnd nochmalß vor awgen ist. So hat er nicht allain zu Mayland sunder auch in andern stetten großmechtige scheinperliche gepew aufgerichtet vnd erpawt. Nemlich ein schloss zu Maylannd. Ein schloss in der statt Lauda. Ein großmechtigs spital zu Rom. vnd vor derselben statt ein closter in sant Niclasen von Tolentin eren. Zu letst starb er nach Cristi gepurt .M.cccc.lxvi. iar. vnd ließ bey blanca seiner gemahel sechs su$^e$n vnd zwu$^o$ to$^e$chter.
FInsternus der sunnen beschahe nach der gepurt Cristi .M.cccc.xlviii. iar am ersten tag des monats Septembris zu der sechsten vre. In dem selben iar entstunden an vil enden große vnd grawsamm krieg. in Engelland. in Franckreich. in Teu$^e$tschen landen. In Flandern. In apulia vnd in allem Welschem land. mo$^e$rd. rawberey. zersto$^e$rung. prand vnd vil vnselige vbel. So beschahe den Kriechen von den Tu$^e$rcken vil schadens. Vber zway iar darnach wardt ein solcher großer sterben das auß vil menschen wenig lebendig bliben.

## CCXLIX recto:

Von bestreitung der statt Constantinopel im .M.cccc.liii. iar beschehen.
COnstantinopel die statt ein stu$^o$l des orientischen kaiserthumbs vnd ein einige behawßung kriechischer weißheit ist in disem iar am andern tag des monats Junii von Machumeto dem fu$^e$rsten der Tu$^e$rcken fu$^e$nftzig tag belegert mit gewalt vnnd waffen bestritten. verwu$^e$estet vnd befleckt worden im dritten iar des reichs desselben Machumets. der dann dise statt zu land vnd wasser vmbschrencket vnd vil vnzallich ko$^e$rbe mit weyden gezeu$^e$ndt damit sich die feynd bedeckten an die graben rucket vnd den thurn bey sant Romans thor mit einer großen mechtigen bu$^e$chßen zerru$^e$edet vnd nyderschoße also das der einfal des erckers oder der worweere den graben außfu$^e$llet vnd also ebnet das die feind daru$^e$ber einen weg haben mochten. Als aber der Tu$^e$rck die mawrn an dreyen orten mit staynen verletzet vnd schier verzweiflet do vnderstund er sich auß ertrachtung eins treu$^e$losen verheyten cristen schife von der ho$^e$he vber einen pu$^e$hel abzelassen. Nw hett die statt ein lange vnd enge pforten gegen dem auffgang der sunnen aneinander gepundne schiff vnd mit einer ketten befestigt. daselbsthinein zekomen den feynden nicht mu$^e$glich was. vnd auff das aber der Tu$^e$rck die statt noch mer einzwenngen vnd vmblegern mo$^e$cht so ließe er in der ho$^e$he auf dem pu$^e$hel den weg ebnen vnd die schiff auß vnderlegten fassen wol bey .lxx. roßlawfen schieben vnd machet vom gestadt gegen Constantinopel ein prugk bey .xxx. roßlawffen lang von holtz mit weynfassen vnderlegt darauff das heer zu der mawrn lawffen mocht. Also wardt die statt Constantinopel vnnd auch Pera gestu$^e$rmet. die mawr vnd die thor beschoßen. vnd die o$^e$ber mawr erstigen. also das die feinnd die burger in de3r statt mit staynwerffen ser beschedigten vnd in dem einlawff der pforten bey achthunndert rittern auß den Lateinischen vnd Kriechischen ermo$^e$rten vnd erschlu$^o$gen vnd eroberten die statt. Alda warde der Kriechisch kayser Constantinus paleologus enthawbt. alle menschen sechs iar vnd daru$^e$ber alt erschlagen. die briester vnd alle closterlewt mit mancherlay marter vnd peyn geto$^e$dt. vnd das ander volck mit dem schwerr ermordt. vnd ein so$^e$lchs plu$^o$tuergießen das plu$^o$tig beche durch die stat fluß. So warden die heilligen gotzhewßer vnnd tempel erbermdlich vnd grawsammlich befleckt vnd enteeret vnd vil vnmenschlicher boßheit vnd myßtat durch die wu$^e$ettenden Tu$^e$rcken gegen dem cristenlichen plu$^o$t geu$^e$bt. vnd das geschahe nach erpawung der statt Constantinopel M.c.xxx. iar. oder da bey.

## Anmerkungen von Wikisource-Bearbeitern

* ↑ Alfons V. von Aragon, genannt el Magnanimo (der Großmütige) (1396–1458), König von Aragón, Katalonien, Valencia, Mallorca, Sardinien, Neapel und Sizilien
* ↑ 1442 n. Chr.
* ↑ Eugen IV., eigentlich Gabriele Condulmaro (1383–1447), Papst 1431–1447
* ↑ Władysław von Warna (1424–1444), ab 1434 König von Polen und ab 1440 von Ungarn und Kroatien, gefallen in der Schlacht bei Warna 1444
* ↑ 1444 n. Chr.
* ↑ 40.000
* ↑ Francesco Sforza (1401–1466) war der Gründer der Dynastie der Sforza in Mailand.
* ↑ In zweiter Ehe heiratete er die Tochter des Herzogs von Mailand Filippo Maria Visconti (1392–1447).
* ↑ 1448 n. Chr.
* ↑ 1466 n. Chr.
* ↑ 1448 n. Chr.
* ↑ Rebellion unter Jack Cade 1450
* ↑ Schlacht von Formigny 1450 in der Endphase des Hundertjährigen Krieges
* ↑ Schlacht bei Waldstetten 1449, Erster Markgrafenkrieg 1449/50
* ↑ Nicht erwähnt: die zweite Schlacht auf dem Amselfeld zwischen Ungarn und Osmanen
* ↑ 1453 n. Chr.
* ↑ siehe Wikipedia: Belagerung von Konstantinopel (1453)
* ↑ 1130 Jahre